Wir, gemeiner eydtgnossen rätzbotten, mitt namen Nyclaus Brenwald von Zùrich, Peter Brùggler von Bern, Hans Wiser von Lutzern, Heinrich
Arnolt, am̄an zuͦ Ure, Hans Reding von Swytz, Claus von Einwyl von Underwalden, Jost Spiller von Zug, alt am̄an, und Hans Schùbelbach,
alt am̄an zuͦ Glarus, als wir diser zyt ze Baden versamnot sint, bekennen und tuͤnd kundt mengklichem mit disem brieff, das uff
hùttigen tag, als sin datū wyset, fùr ùns komen sint die erbern, bescheidnen Wernly Moser, burger zuͤ Bremgarten, an einem und die
zinsmeyer des dorffes Birmistorff, in der graufschaft Baden gelegen, anders teils. offnot der genant Wernly Moser vor ùns, wie er
ein jàrlich gùlt mit namen achtzechen mùt haber, viertzig und acht huͤnr ze Birmistorff uff den guͤtern, so von Halwyl har lehen waͤren,
hette, ✳ die im die zinsmeyer, als die in sinen roͤdeln stuͤnden, lange zit gewert und sinen vordern lenger dan̄ yemand verdencken moͤcht
guͤtlich bezalt und dar in keinen intrag getän hetten, dan̄ yetz by kurtzem haben sich etzlich understanden im einen intrag ze tuͤnd und
im die gùlt und zins nit ze geben, die doch im und sinen vordern und den landam̄an von Bremgarten allwegen guͤtlich gangen
und worden syen. nu habe er ir etzlich in sunders mit recht fùrgevordert und vermeint die zins von denen inzebringen und zebeziechen nach dem und im das vor mit einer urteil von den eydtgnossen bekendt worden sye. so er nu sòlichs understanden hab,
syen etzlich, mit namēn die frawen von Kùngsfelden, ir hofmeistˀ von ir wegen, ✳ die von Mùlinen und ander, so vermein̄en und vor
inn haben die guͤter, so er in anspräch hab, sòllent zem teil ir eigen und nit lehen sin ꝫcꝭ, in dero eigenschaft er nit rede, öch ungern
reden woͤlt, allein begerte er siner zinsen nach dem und im die von alter har geben und an inn brächt waͤrend und getrwͥte, sy wurden
durch ùns rechtlich underwyst im sin zins ze volgen laussen, hofte ùns beduncken soͤlt billich sin, mit mer worten sins anbringens.
daruff aber etzlich undˀ den zinsmeyern von Birmenstorff antwùrten, sy wistend nit, warab sy soͤlich zins geben soͤlten oder ob sy die
schuldig waͤrend ze geben oder nit, ✳ wie dem das sy die lange zyt har geben und bezalt hetten. und sy begerten, das Wernly
Moser die selben sine lehen, daruff er die zins vermeinte haben, usz scheiden und die zoͤgen woͤlt. waͤrend die in mässen, das
sy die zins geben woͤlten, beschaͤch, woͤlte dan̄ deheiner die uffgeben und nit fùrer zinsen, moͤcht er öch tuͤn. daruff Wernly
Moser redd und sy verantwurten und nach vil worten, öch geschriften, so ùns Wernly Moser erzoͤgt, so hir inn zebegriffen
ze lang waͤrend, haben wir zuͦ recht erkendt und sprechend, das die zins meyer zù Birmistorff, so die obgemeldoten zins,
die achtzechen mùt haber und die viertzig und acht huͤnr, die naͤchsten tzweintzig jär, dar under und ob und lenger, dan̄ yemād
verdencken mag, geben hand, als sy selbs nit abred sint, öch des Mosers roͤdel das wysend, das die öch nu hinfùro den
genanten Moser und sinen erben soͤlich zins mit sampt den vor vervallnē zinsen richten und bezalen soͤllent, als sy das vorher
gethän haben, äne intrag und wiederred. und von der eigenschaften wegen sehen wir weder uff, noch ab. wir laussend
yederman by siner eigenschaft belyben äne gevärde. und des ze wärem, vesten urkùnde haben wir bevolhen Hansen im Hoff
von Ure, der zyt vogt ze Baden, das der sin eigen insigel von unser aller wegen offenlich hant laussen hencken an diser briefen,
zwen glich geben, und besigelt uff zinstag vor unsers herren fronlichnams tag nach zal der gepùrt Cristi tusend vierhundertsechtzig und ein järe.